David Kramer huldig hier orkeste van langarmdans | Netwerk24
Op die verhoog:
David Kramer huldig hier orkeste van langarmdans
02 Desember 2018 00:08
David Kramer’s Langarm.
Met Rushney Ferguson en Carmen Botha.
Skrywer en regisseur: David Kramer
Hy was wit, sy was nie. Hulle het die wet oortree deur saam te dans, lui die loklyne vir hierdie teaterproduksie in Kaapstad.
Foto: Jesse Kate Kramer
Dié uitbundige en inspirerende storie uit die hart van David Kramer volg in die voetspore van sy ander treffers soos District Six – Kanala en Kat and the Kings.
Uit die opsomming blyk dit net die regte vermaak te wees gedurende die Desembervakansie, veral vir besoekers aan die Moederstad.
Dit speel in 1965 af toe Dinah Levin haar man verloor het.
Sy nooi haar nefie Jeff om haar oorlede man se hotel te bestuur. Hy ontmoet ’n danser, Angelina. Sy nooi hom uit om saam met haar te dans.
Jeff besluit ook om langarmdanse in die hotel aan te bied om ekstra woema daarin te blaas, Eddie Jephta, die leier van die Moonlight Serenaders, willig in om by die hotel te speel – en Dinah onthou wat alles met haar in haar verlede gebeur het.
David Kramer erken dat hy al jare lank met die idee rondloop om ’n musiekblyspel oor langarmdanse en -orkeste te doen, want hy het met hierdie kultuur grootgeword. “Langarm bring hulde aan die Johnny Lyners Blue Moon Jazz Orkes en Willie se Starlite Orkes,” sê David.
Ander talente het hul kragte saam met David s’n gesnoer hiervoor, soos Kanarie se Charl-Johan Lingenfelder, terwyl die kleurvolle stelle ontwerp is deur Saul Radomsky wat ook vir Le nozze di Figaro se stelle verantwoordelik was.
By die Fugard-Teater in Kaapstad. Tot 31 Desember 2018.
Meer oor: David Kramer | Fugard-Teater